## Susana Camarero exigix “finançament, diàleg i eficàcia” en el pla de vivenda i rebutja la “imposició ideològica” del Govern

*** La vicepresidenta recrimina el “menyspreu als valencians amb un pla elaborat d’esquena als ciutadans i que obvia mesures que donen solució al problema de la vivenda”
* La consellera de Vivenda recorda que la proposta de la Comunitat Valenciana preveu “més sòl i vivenda, incentius fiscals a la compra i lloguer i mesures que potencien l’eixida de vivendes al mercat”**

La vicepresidenta primera i consellera de Servicis Socials, Igualtat i Vivenda, Susana Camarero, ha exigit “finançament, diàleg i eficàcia” per al nou Pla estatal de vivenda 2026-2030, que ha de ser una ferramenta “consensuada, flexible i realista” i no una “imposició ideològica unilateral com pretén el Govern”.

Camarero s’ha pronunciat així abans de participar en la Conferència Sectorial de Vivenda, la qual “fa un any que no es convoca, i es reunix ara sense diàleg previ, sense negociació i sense treball tècnic conjunt amb les comunitats autònomes”, a pesar que són estes les que tenen la competència exclusiva en matèria de vivenda i les que apliquen les polítiques directament sobre el terreny.

En esta línia, la consellera ha criticat que “el Govern pretén aprovar en desembre un pla del qual ara parla, per primera vegada, amb els consellers autonòmics, quan des de desembre de l’any passat i en juliol ja tenia les nostres propostes. Han perdut un any i arriben tard”.

En este sentit, ha advertit que “la competència en matèria de vivenda és de les comunitats autònomes, la major part del finançament procedix d’estes, i el que exigim és negociació, finançament adequat, mesures fiscals realistes i un pla integral contra l’ocupació i inquiocupació que no apareix en l’esborrany”.

Per a la vicepresidenta “esta conferència ha de ser l’inici de la negociació, no el final d’un pla que pretén aprovar d’esquena a les comunitats autònomes”, ha asseverat, al mateix temps que ha sostingut que “un govern en minoria no pot imposar a la majoria dels territoris una política fracassada i sectària”. Així mateix, ha censurat que “lluny de buscar diàleg i punts de trobada, les comunitats autònomes hem conegut el pla quan ja està en audiència pública”.

**Menyspreu als valencians**

En este punt, la consellera de Vivenda ha recriminat el “menyspreu que suposa plantejar un pla que afecta el principal problema dels valencians, sense els valencians”, la qual cosa ha definit com “el corró *sanchista* en estat pur”.

A més, ha lamentat que la ministra “intente confondre” sobre el cost que suposa a les comunitats autònomes i ha advertit que la Comunitat Valenciana hauria d’assumir quasi 300 milions, “un esforç quatre vegades major que ara, a pesar de ser l’autonomia pitjor finançada”. Tot i que l’esforç que el pla planteja per al Govern és menor, s’ha preguntat “com pretén que es finance, si el Govern és incapaç d’aprovar els pressupostos generals de l’Estat”.

Per a la vicepresidenta, la proposta del Govern és “inadmissible per la falta de diàleg i consens, per al qual no s’ha traslladat informació; per prevore mesures ideològiques i ineficaces, en insistir en polítiques fracassades com les zones tensionades, el control de preus i la subvenció indiscriminada; i per invadir competències i sobrecarregar financerament les comunitats”.

També ha recriminat que el pla preveu “més burocràcia i menys eficàcia, alentint la resposta en plena crisi de la vivenda i oblida problemes reals, ja que deixa fora mesures contra l’ocupació i la inquiocupació, que és la raó per la qual milers de vivendes s’expulsen del mercat”.

De la mateixa manera, ha recordat que la Conselleria ha remés propostes des de desembre de 2024, compartides amb altres autonomies, entre les quals ha destacat la generació de sòl i vivenda, amb seguretat jurídica i menys traves burocràtiques; ajudes al lloguer més eficaces i flexibles per a col·lectius vulnerables; l’impuls a la vivenda protegida per llogar i compra, amb incentius fiscals i financers; la reducció de l’IVA en vivenda protegida i exempcions fiscals a ajudes al lloguer i programes de suport a propietaris per a augmentar l’oferta de vivendes per llogar.

Camarero ha insistit que la política de vivenda “exigix eficàcia, coordinació i respecte institucional”, i ha demanat al Govern central que “abandone la imposició i aposte pel consens”.

**Bo lloguer i fons europeus**

Altres dos qüestions de l’ordre dia sobre les quals la vicepresidenta primera s’ha pronunciat són el bo lloguer i els fons europeus.

En relació al bo lloguer jove, Camarero ha lamentat el retard de les ajudes que arriben tard a causa de la “la ineficàcia del Govern que no ha tingut temps en tot l’any per a convocar-nos a la conferència sectorial, en la qual han d’aprovar-se estes mesures, que a més tenen el mateix repartiment que l’any anterior”.

“Ho porten tard -ha reiterat- perjudicant els jóvens valencians, que hauran d’escoltar l’explicació de per què no rebran els diners del lloguer a temps, per culpa de la ineficàcia i la incapacitat del Ministeri de portar a temps el bo jove, que és imprescindible”.

Així mateix, ha remarcat que “nosaltres ens afanyarem tot el que puguem, però la convocatòria del bo jove, de nou, arribarà tard per culpa del Govern d’Espanya, a pesar dels esforços de la Generalitat a posar-lo en marxa al més prompte possible”.

D’altra banda, en relació als fons europeus, la vicepresidenta ha subratllat que la Comunitat Valenciana exigirà al Govern que eixos fons tinguen “una especial mirada” quant a l’extensió del temps per a la seua aplicació, i quant a les conseqüències de la dana.

“Això ha condicionat les nostres polítiques en vivenda i ha condicionat el desenrotllament de determinats plans perquè ha sigut molt més difícil la construcció i trobar personal per a dur a terme les obres que s’estaven desenrotllant”, ha afegit.

Per tant, ha demanat que “esta tragèdia, per la seua extrema gravetat”, siga tinguda en compte pel Govern a l’hora d’estendre eixe temps de finalització dels fons europeus, “perquè de veritat siguen fons útils”, ha subratllat.

Fecha: 02/10/2025